b'\n_START_ARTICLE_\nCarl Martin Bender\n_START_SECTION_\n\xc5\xbdivljenje in delo\n_START_PARAGRAPH_\nDiplomiral je leta 1964 na Univerzi Cornell z najvi\xc5\xa1jo odliko (summa cum laude) in odliko v vseh predmetih (Distinction in All Subjects). Izbrali so ga v Hi\xc5\xa1o Telluride (Telluride House), zelo selektivno skupnost \xc5\xa1tudentov in predavateljev. Magistriral in doktoriral je iz fizike leta 1965 in 1969 na Univerzi Harvard. Med letoma 1969 in 1970 je bil gostujo\xc4\x8di profesor na In\xc5\xa1titutu za vi\xc5\xa1ji \xc5\xa1tudij (Institute for Advanced Study)._NEWLINE_Njegovo raziskovanje se osredoto\xc4\x8da na kvantno mehaniko in kvantno teorijo polja in \xc5\xa1e posebej na teorijo motenj. Od leta 1998 je podrobno raziskal novo podro\xc4\x8dje fizike znano kot PT-simetri\xc4\x8dna kvantna mehanika (PTQM). Velikokrat je javno predaval o mnogih podro\xc4\x8djih, kot na primer: kvantni mehaniki, kvantni teoriji polja, \xc4\x8drnih luknjah, globalnem segrevanju in teoreti\xc4\x8dni fiziki. Je strokovnjak na podro\xc4\x8dju nizkorazse\xc5\xbenostnih kvantnih teorij polja, ki jih imenuje\xc2\xa0\xc2\xbbkvantna fizika v slogu countryja\xc2\xab\xc2\xa0(country-style quantum physics).\n_START_SECTION_\nNagrade\n_START_PARAGRAPH_\nLeta 2003 je prejel Guggenheimovo \xc5\xa1tipendijo za svoje delo iz nizkorazse\xc5\xbenostne kvantne teorije polja. V letu 1978 so ga izbrali za \xc4\x8dlana Ameri\xc5\xa1kega fizikalnega dru\xc5\xa1tva (American Physical Society). Od leta 2004 je \xc4\x8dlan Fizikalnega in\xc5\xa1tituta (IoP). Leta 2007 je prejel Ulamovo \xc5\xa1tipendijo Sredi\xc5\xa1\xc4\x8da za nelinearne \xc5\xa1tudije (Center for Nonliner Studies) pri Narodnem laboratoriju Los Alamos (Los Alamos National Laboratory). V letu 1995 je prejel Fulbrightovo \xc5\xa1tipendijo in \xc5\xa1tipendijo lady Davis (gostujo\xc4\x8di profesor)._NEWLINE_Za leto 2017 je prejel Heinemanovo nagrado za matemati\xc4\x8dno fiziko.'